text: पूर्व क्रिकेटर सौरव गांगुली को भारत के महानतम कप्‍तानों ने शुमार किया जाता है. साथी खिलाड़ियों में 'दादा' के नाम से लोकप्रिय सौरव ने टीम इंडिया को विश्‍व क्रिकेट में प्रतिष्‍ठा दिलाई. उनके कप्‍तानी के दौर में भारतीय टीम ऐसी ब्रिगेड में तब्‍दील हुई जो आसानी से हार नहीं मानती थी. सौरव की कप्‍तानी के दौरान भारतीय टीम ने विदेशी मैदानों पर भी सफलताएं हासिल कीं. सौरव ने अपनी आत्‍मकथा 'A Century is Not Enough' में अपने इंटरनेशनल क्रिकेट से जुड़े दिनों के बारे में विस्‍तार से बताया है. इसमें उन्‍होंने टीम इंडिया के एक अन्‍य कप्‍तान और विकेटकीपर महेंद्र सिंह धोनी के बारे में राय जाहिर की है. धोनी ने सौरव की कप्‍तानी में ही इंटरनेशनल क्रिकेट में डेब्‍यू किया था. गांगुली ने ही धोनी की क्षमता को पहचानते हुए उन्‍हें टॉप ऑर्डर पर बैटिंग के लिए प्रमोट किया.